ANC gaan nié staatsinstellings privatiseer – MashatilePaul Mashatile, adjunkpresident van die ANC. (Foto: ANC/Twitter) Paul Mashatile, adjunkpresident van die ANC, het die vakbond NUM die versekering gegee dat die ANC geensins van voorneme is om staatsbates te privatiseer nie. Mashatile het die ANC se boodskap by die NUM se spesiale konferensie in Boksburg gelewer. “Ons benadruk dat die ANC nie ten gunste van die privatisering van sleutel- staatsbeheerde ondernemings is nie,” sê hy. Mashatile het egter terselfdertyd verwys na derdepartytoegang tot die land se vragspoornetwerk, terwyl daar gewerk word om mededingendheid te verhoog, logistieke koste te verlaag en belegging in die sektor aan te moedig. Transnet het in ŉ verrassende wending aan die einde van Januarie bekend gemaak dat hy ŉ 20 jaar-konsessie aan ŉ private vennoot gaan beskikbaar stel om sy vraghouerroete tussen Johannesburg en Durban te bedryf. Die spoorlyn is een van die land se besigste – en kan heelwat geld laat inrol. Kenners het die beskikbaarstelling van die konsessie verwelkom, maar ook teen verskeie haakplekke gewaarsku. Mashatile sê vennootskappe tussen die private en staatsektor word ook by Durban se Pier 2 en die Ngqura-vraghouerterminale in werking gestel en die Transnet-haweowerheid is gekorporatiseer. Dit is belangrike stappe om die mededingendheid en doeltreffendheid van die land se hawens te verbeter. “Uiteindelik is die doel om te verseker dat ons staatsbeheerde ondernemings, in dié geval Transnet, ŉ volhoubare sakemodel het en sy verpligtinge kan nakom sonder voortgesette staatshulp of reddingsboeie,” sê Mashatile. Volgens hom sal enige herstrukturering van staatsbeheerde ondernemings (SBO’s) op ŉ individuele grondslag hanteer word en is daar nie ŉ pasgemaakte oplossing vir SBO’s nie. Kragkrisis Terwyl Suid-Afrikaners steeds wag op die aankondiging oor wie die land se eerste minister van elektrisiteit gaan wees, sê Mashatile die ANC bly vasbeslote om beurtkrag vroeër as verwag te beëindig. Die regering se benadering berus op die verbetering van Eskom se bedryfsdoeltreffendheid, bykomende netwerkkapasiteit en maniere om meer mense onafhanklik van Eskom te maak. Die regering gaan ŉ groot gedeelte van Eskom se R400 miljard-skuld oorneem in ŉ poging om Eskom se ontbondeling lewensvatbaar te maak. Mashatile sê ŉ span onafhanklike kenners is saamgestel om Eskom te help om probleme by sy swak presterende kragsentrales te identifiseer en stappe te doen om prestasie te verbeter. “As die ANC verwelkom ons die boogde daarstelling van die departement van elektrisiteit,” sê Mashatile.